Document ID: 31987D0336

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Ιουνίου 1987
περί εγκρίσεως προσθήκης στο πρόγραμμα που αφορά τον τομέα του λίνου, το οποίο κοινοποίησε η βελγική κυβέρνηση σύμφωνα με τον κανονισμό (ΕΟΚ) αριθ. 355/77 του Συμβουλίου
(Τα κείμενα στη γαλλική και ολλανδική γλώσσα είναι τα μόνα αυθεντικά)
(87/336/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5,
Εκτιμώντας:
ότι στις 9 Ιουλίου 1986 η βελγική κυβέρνηση κοινοποίησε μια προσθήκη στο πρόγραμμα που εγκρίθηκε με την απόφαση 81/322/ΕΟΚ της Επιτροπής (3) περί μεταποιήσεως και εμπορίας του λίνου και ότι παρέσχε συμπληρωματικές πληροφορίες στις 5 Μαρτίου 1987·
ότι η προσθήκη αυτή στο πρόγραμμα έχει σαν στόχο τον εκσυγχρονισμό και την ορθολογική οργάνωση του εξοπλισμού συγκομιδής, της μεταφοράς, των συνθηκών μεταποίησης και εμπορίας του λίνου κατά τρόπο ώστε να αυξηθεί η ανταγωνιστικότητα του τομέα και να αναβαθμισθούν τα προϊόντα του · ότι αποτελεί επομένως ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77·
ότι το εν λόγω προϊόν, η διαρθρωτική κατάσταση των σχετικών περιοχών και οι συνθήκες ανταγωνισμού επιτρέπουν, βάσει του άρθρου 5 παράγραφος 2 του ανωτέρω κανονισμού, την επέκταση της συνδρομής του Ταμείου σε ειδικό εξοπλισμό για τη συγκομιδή του λίνου·
ότι η έγκριση δεν θα αφορά στα ξυλοποιημένα τμήματα, προϊόντα τα οποία δεν περιλαμβάνονται στο παράρτημα ΙΙ της συνθήκης·
ότι η προσθήκη περιλαμβάνει ικανοποιητικό αριθμό των στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77, πράγμα που καταδεικνύει ότι οι στόχοι του άρθρου 1 του ανωτέρω κανονισμού ενδέχεται να επιτευχθούν στον τομέα του λίνου στο Βέλγιο· ότι η προθεσμία που καθορίζεται για την έναρξη της ισχύος της παρούσας προσθήκης δεν υπερβαίνει την περίοδο που προβλέπει το άρθρο 3 παράγραφος 1 στοιχείο ζ) του ανωτέρω κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η προσθήκη στο πρόγραμμα για τον τομέα του λίνου που ανακοινώθηκε από τη βελγική κυβέρνηση στις 9 Ιουλίου 1986 και συμπληρώθηκε στις 5 Μαρτίου 1987 σύμφωνα με τον κανονισμό (ΕΟΚ) αριθ. 355/77, συμπεριλαμβανομένων των επενδύσεων σχετικά με τον εξοπλισμό συγκομιδής που αναφέρεται στο άρθρο 6 του ιδίου κανονισμού σε ό,τι αφορά το λίνο, εξαιρουμένων των επενδύσεων που αναφέρονται στα ξυλοποιημένα τμήματα, προϊόντα που δεν συμπεριλαμβάνονται στο παράρτημα ΙΙ της συνθήκης.
Άρθρο 2
Η παρούσα απόφαση απευθύνεται στο Βασίλειο του Βελγίου.
Βρυξέλλες, 15 Ιουνίου 1987.

Labels: 3
17
1
6